Maňa

Maňa je obec na Slovensku v okrese Nové Zámky. 

 Časti obce 
Skladá sa z troch častí: Velká Maňa, Malá Maňa a Gedra.

 Kultúra a zaujímavosti  
 Pamiatky 
 Rímskokatolícky kostol Sedembolestnej Panny Márie v časti Veľká Maňa, jednoloďová baroková stavba s pravouhlým ukončením presbytéria a mierne predstavanou vežou, z rokov 1743-1747. Donátorom kostola bol Jozef Koller. V polovici 19. storočia prešiel úpravami. Interiér je zaklenutý pruskými klenbami, presbytérium valenou klenbou a kupolou. Nachádza sa tu oratórium s drevenou balustrádou. Hlavný oltár je neskoroklasicistický, ukončený polkruhovou archivoltou, z polovice 19. storočia. Autorom oltárneho obrazu Pieta z roku 1848 je František Szoldatics. Bočné oltáre Panny Márie s kópiou viedenského obrazu Panny Márie Indiánskej a sv. Jozefa sú barokové z doby vzniku kostola. Kazateľnica so sochou pelikána je baroková z rovnakého obdobia. Krstiteľnica s mramorovou kupou je neskorobaroková z druhej polovice 18. storočia. Pod kostolom je krypta kde je pochovaný barón Ján Malontay. Fasády kostola sú členené lizénami a segmentovo ukončenými oknami s profilovanými osteniami. Priečelie je členené pilastrami so stredným rizalitom ukončeným trojuholníkovým štítom s tympanónom a atikou s dekoratívnymi vázami. Veža vyrastá z rizalitu s volútovým štítom, je členená lizénami a ukončená korunnou rímsou s terčíkom s hodinami a barokovou helmicou. Nad portálom sa nachádza aliančný erb Kollerovcov a Paluškovcov.

 Kollerovský kaštieľ vo Veľkej Mani, dvojpodlažná dvojtraktovo-trojtraktová neskorobaroková stavba na pôdoryse písmena U z druhej tretiny 18. storočia. Sídli tu domov sociálnych služieb pre ženy a dievčatá. Na prízemí sú valené a pruské klenby poschodie je plochostropé. Priečeliu dominuje vyvýšený stredný trojosový rizalit ukončený manzardovou strechou. Na ose rizalitu je vstupná portál lemovaný pilastrami a ukončený rozoklaným volútový štítom. Podjazd je zaklenutý pruskými klenbami. Parter je dekorovaný priebežným pásovaním, poschodie lizénami. Okná majú šambrány a nadokenné rímsy v rizalite štukové suprafenestry. Pri kaštieli je rozsiahly krajinársky park.     

 Reformovaný kostol v časti Malá Maňa, jednoloďová klasicistická tolerančná stavba s polygonálnym záverom a predstavanou vežou, z roku 1788. V 19. storočí bola doplnená veža. Interiér je plochostropý. Nachádza sa tu baroková kazateľnica z roku 1788 s baldachýnom z roku 1789 od ľudového majstra M. Gaala. Z rovnakého obdobia pochádzajú aj lavice a empora. Stôl Pána je novoempírový z roku 1893. Fasády kostola sú členené lizénami a elipticky ukončenými oknami so šambránami. Veža je členená kordónovou rímsou a lizénami a ukončená ihlancovou helmicou.

 Socha sv. Floriána, ronoklasicistická socha z druhej polovice 18. storočia. Obnovená bola v roku 1922.  

 Socha sv. Jána Nepomuckého, baroková socha z roku 1756. Obnovená bola v roku 1839 a 1992.  Nachádza sa v blízkosti Kollerovského kaštieľa.

 Kultúra 
V obci veľmi aktívne pôsobí ochotnícke divadlo a najmä folklórne súbory Dolina a Dolinka, pod vedením Mgr. Márie Bednárovej. V obci je deväť ročná základná škola, ktorá je zameraná na regionálnu výchovu a jedna materská škola.

 Osobnosti obce 
 Rodáci 
 Július Špaňár (* 1917 – † 2007), klasický filológ, prekladateľ
 Dominik Hrušovský (* 1926 – † 2016), rímskokatolícky biskup
 Benjamín Tinák (* 1930 – † 2008), prozaik a básnik
 Pavol Hrušovský (* 1952), bývalý poslanec Národnej rady Slovenskej republiky a bývalý predseda KDH a Národnej rady SR

 Dušan Minka (* 1972), hudobný skladateľ, producent. Bývalý basgitarista skupiny DESmod, spoluzakladateľ skupiny Desmod a Robo Šimko a zároveň jej basista. Žije a tvorí v obci. Výrazná osobnosť hudobného diania na Slovensku, spoluautor filmovej hudby. Aktívne sa zaoberá históriou gedrianskeho mikroregiónu a etnografiou.
 Koloman Holka (* 1893- † ?), rodák z obce Fíš, ktorý nastúpil do ČS légií v roku 1918 a bol priamym svedkom smrti generála M. R. Štefánika. Je po ňom pomenována ulica "Legionárska" vo Veľkej Mani. 

 Pôsobili tu 
 Boris Zala (* 1952), slovenský filozof, publicista a ľavicový politik, bývalý poslanec Národnej rady SR a bývalý europoslanec.

 Referencie 

 Iné projekty 

 Externé odkazy 



Kategória:Obce okresu Nové Zámky